Betoging op Limpopo-boer se grondArgieffoto (Foto:(Foto: David Ritchie/African News Agency/ANA) Meer as 600 mense het Woensdag op Rudo van Vuuren se plaas in Tomburke, Limpopo saamgedrom. Llewellyn Hemmens van die burgerregteorganisasie AfriForum het aan Maroela Media gesê die groep is ontevrede omdat boere in die gebied glo vroeër hul strukture afgebreek het. “Die LUR van gemeenskapsveiligheid en die burgemeester was op die toneel en het aan die groep onderneem dat hul strukture herbou sal word.” Die groep het teen omstreeks 14:30 begin verdaag ná hulle toegespreek is. Hemmens het benadruk die situasie is tans onder beheer. Die groep het ook paaie in die gebied versper met, onder andere, buitebande wat aan die brand gesteek is. Lt.kol. Moatshe Ngoepe, woordvoerder van die polisie, het die betogings aan Maroela Media bevestig. “Beamptes is ontplooi om die situasie te beheer. Geen vandalisme of beserings is in hierdie stadium aangemeld nie.”